## Rješenje kojim se odbija zahtjev društva S.T. Kapital d.o.o., Split, za odgodom pravnih učinaka odnosno izvršenja rješenja Hrvatske agencije za nadzor financijskih usluga, do konačne odluke Upravnog s

### NN 121/2008 (20.10.2008.), Rješenje kojim se odbija zahtjev društva S.T. Kapital d.o.o., Split, za odgodom pravnih učinaka odnosno izvršenja rješenja Hrvatske agencije za nadzor financijskih usluga, do konačne odluke Upravnog s

# HRVATSKA AGENCIJA ZA NADZOR FINANCIJSKIH USLUGA

**3502**

Sukladno odredbi članka 17. stavka 2. Zakona o upravnim sporovima (»Narodne
novine« br. 53/91, 9/92, 77/92), temeljem zahtjeva društva S.T. Kapital d.o.o.,
Split, Boktuljin put b.b., od 6. listopada 2008. godine, za odgodom izvršenja
Rješenja Hrvatske agencije za nadzor financijskih usluga od 2. listopada 2008.
godine, Uprava Hrvatske agencije za nadzor financijskih usluga na sjednici
održanoj 16. listopada 2008. godine, donijela je

## RJEŠENJE

I. Odbija se zahtjev društva S.T. Kapital d.o.o., Split, Boktuljin put bb, za
odgodom pravnih učinaka odnosno izvršenja rješenja Hrvatske agencije za nadzor
financijskih usluga, klasa: UP/I-041-02/07-06/26, urbroj: 326-323/08-20 od 2.
listopada 2008. godine, do konačne odluke Upravnog suda Republike Hrvatske.
II. Ovo rješenje objavit će se u »Narodnim novinama«.

```
Obrazloženje
```

Društvo S.T. KapitaL d.o.o., Split, Boktuljin put b.b. (dalje u tekstu:
Podnositelj zahtjeva), podnijelo je 6. listopada 2008. godine Zahtjev, a 9.
listopada 2008. godine dopunu istog Zahtjeva za odgodom izvršenja rješenja
Hrvatske agencije za nadzor financijskih usluga (dalje u tekstu: Agencija),
klasa: UP/I-041-02/07-06/26, urbroj: 326-323/08-20 od 2. listopada 2008. godine,
do konačne sudske odluke Upravnog suda Republike Hrvatske, temeljem odredbe
članka 17. stavka 2. Zakona o upravnim sporovima.
Uvidom u priloženu presliku upravne tužbe i presliku potvrde da je tužba
otpremljena preporučenom poštom, utvrđeno je da je Podnositelj zahtjeva pokrenuo
upravni spor protiv rješenja Agencije klasa: UP/I-041-02/07-06/26, urbroj:
326-323/08-20 od 2. listopada 2008. godine pred Upravnim sudom Republike
Hrvatske.
Navedenim Zahtjevom za odgodom izvršenja rješenja Podnositelj zahtjeva, u
bitnome, navodi kako bi mu izvršenjem rješenja nastupila nenadoknadiva šteta, te
smatra da istu nije potrebno posebno obrazlagati jer bi izvršenje rješenja
značilo »smrtnu presudu«, gubitak jednog pravnog subjekta i gubitak radnih
mjesta. Nadalje navodi da odgoda izvršenja nije u suprotnosti s javnim
interesom, niti s nadzornom i regulatornom ulogom Agencije, a isto potkrjepljuje
navodeći razloge koji su doveli do počinjenih prijestupa. Također, Podnositelj
zahtjeva navodi da je predmetno rješenje istodobno i konačno i izvršno, da je
izvršnost rješenja u nesuglasju s ustavnim pravom na dvostepenost pravnog
postupka, te smatra da bi se odgodom izvršenja sanirale posljedice
neusklađenosti pravnog sustava.
Agencija ocjenjuje da bi odlaganje izvršenja predmetnog rješenja bilo protivno
javnom interesu. Sukladno članku 14. stavak 1. Zakona o Hrvatskoj agenciji za
nadzor financijskih usluga (»Narodne novine« br. 140/05), Agencija se u
ostvarivanju svojih temeljnih ciljeva iz članka 13. istog zakona, između ostalih
rukovodi i načelom izgradnje povjerenja među sudionicima financijskog tržišta.
Rješenje čija se odgoda traži doneseno je upravo iz razloga što je Podnositelj
zahtjeva svojim postupanjem narušio povjerenje sudionika financijskog tržišta.
Budući da je sredstvima nalogodavaca postupao protivno odredbi članka 64. stavka
2. Zakona o tržištu vrijednosnih papira (»Narodne novine« br. 84/02, 138/06), i
to više puta i raspolažući velikim iznosima, Agencija smatra da je izvršenje
rješenja u interesu investitora, odnosno investicijske javnosti, a kako se ne bi
narušilo povjerenje javnosti u funkcioniranje i rad institucija koje sudjeluju
na tržištu kapitala.
Sukladno odredbi članka 17. stavka 2. Zakona o upravnim sporovima, Agencija može
odgoditi pravne učinke rješenja odnosno izvršenja rješenja do konačne sudske
odluke, ako su kumulativno ispunjeni uvjeti navedeni ovom odredbom Zakona o
upravnim sporovima.
Slijedom navedenog, Agencija je utvrdila da ne postoje svi uvjeti za odgodom
izvršenja rješenja Agencije od 2. listopada 2008. godine, te je sukladno članku
17. stavku 2. Zakona o upravnim sporovima odlučila kao u točki I. izreke
rješenja.
Temeljem odredbe članka 8. stavka 3. Zakona o Hrvatskoj agenciji za nadzor
financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovog rješenja.

Klasa: UP/I-041-02/07-06/26
Urbroj: 326-323/08-27
Zagrebu, 16. listopada 2008.

Član Uprave
**Ivo Šulenta**, v. r.

Rješenje, NN 121/2008-3502
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)